b'\n_START_ARTICLE_\nSwami Vivekananda\n_START_SECTION_\nZgodnja leta\n_START_PARAGRAPH_\nNarendra je bil rojen v premo\xc5\xbeni dru\xc5\xbeini, ki je pripadala ve\xc4\x8dji bramansko-k\xc5\xa1atrijski kasti. Njegov o\xc4\x8de je bil odvetnik zaposlen na vi\xc5\xa1jem sodi\xc5\xa1\xc4\x8du v Kalkuti, pomembnemu kolonialnemu administrativnemu sredi\xc5\xa1\xc4\x8du britanske Indije. Mati je bila pobo\xc5\xbena hindujka. Tako je imel Narendranath mo\xc5\xbenost spoznavati oba svetova, tradicionalnega hindujskega, ki ga je v dru\xc5\xbeinskem \xc5\xbeivljenju izkazovala njegova mati, in liberalno modernega, ki ga je zagovarjal njegov o\xc4\x8de._NEWLINE_\xc5\xbde zelo zgodaj je pokazal svojo nadarjenost in sposobnost za u\xc4\x8denje. Z osmimi leti je vstopil v gimnazijsko izobra\xc5\xbeevanje. Visoko \xc5\xa1olanje je nadaljeval na \xc5\xa1kotskem misijonskem kolid\xc5\xbeu v Kalkuti, kjer se je seznanil z zahodno filozofijo, evolucionizmom v znanosti, zgodovino evropskih narodov in kr\xc5\xa1\xc4\x8danstvom. Mimo tega se je zanimal \xc5\xa1e za starodavno vedsko tradicijo ter bengalsko knji\xc5\xbeevnost kot tudi za politi\xc4\x8dni reformizem modernih bengalskih mislecev iz kroga bengalskega neohinduisti\xc4\x8dnega reformnega gibanja Brahmo Samad\xc5\xbe. Uradno \xc5\xa1olanje je Narendra zaklju\xc4\x8dil leta 1883 z bakalavrom.\n_START_SECTION_\nDelovnanje z Ramakri\xc5\xa1no\n_START_PARAGRAPH_\nLeta 1881 se je seznanil z uglednim hindujskim gurujem, \xc4\x8dastilcem boginje Kali in vedantinom \xc5\xa0ri Ramakri\xc5\xa1no Paramahamso. Pogosti obiski so poglobili vez med njima in Ramakri\xc5\xa1na je v mladem Narendri videl svojega naslednika, \xc4\x8deprav je bil Narendra sprva skepti\xc4\x8den do nekaterih vidikov u\xc4\x8diteljevega \xc4\x8da\xc5\xa1\xc4\x8denja in pomembnosti indijske vedske tradicije. Vseeno so ga privla\xc4\x8dile u\xc4\x8diteljeve misti\xc4\x8dne izku\xc5\xa1nje in upanje, da bi nekako dojel pravi pomen teh izku\xc5\xa1enj. S\xc4\x8dasoma je Narendra sprejel Ramakri\xc5\xa1no za svojega guruja, vendar je Ramakri\xc5\xa1na \xc5\xbee leta 1884 zbolel s hudo obliko raka na grlu. Narendra je skupaj z ostalimi Ramakri\xc5\xa1novimi u\xc4\x8denci zadnje dneve skrbel zanj in s\xc4\x8dasoma tudi sam do\xc5\xbeivel nekaj misti\xc4\x8dnih izku\xc5\xa1enj.\n_START_SECTION_\nPopotno meni\xc5\xa1tvo\n_START_PARAGRAPH_\nPo Ramakri\xc5\xa1novi smrti leta 1886 je za\xc4\x8del voditi Ramakri\xc5\xa1nove u\xc4\x8dence. Skupaj so obnovili neko napol podrto hi\xc5\xa1o v mestu Baranagar blizu re\xc4\x8dnega rokava delte reke Ganges. Poleg molitve so \xc4\x8dlani Ramakri\xc5\xa1novega meni\xc5\xa1kega reda \xc5\xa1tudirali vedska besedila in spise njihovih komentatorjev \xc5\xa0ankare in Ramanud\xc5\xbee._NEWLINE_Leta 1888 se je v opravi popotnega meniha odpravil na popotovanje po Indiji. Ve\xc4\x8dino Indije je prepr\xc5\xa1a\xc4\x8dil, kolikor mu niso ob\xc4\x8dudovalci omogo\xc4\x8dili udobnej\xc5\xa1e potovanje z vlakom. Teh pa ni bilo malo. Popotoval je vsega pet let in se ob\xc4\x8dasno ustavljal v templjih in dobro zalo\xc5\xbeenih u\xc4\x8dili\xc5\xa1\xc4\x8dih s tradicionalnimi besedili v sanskrtu. Prepotoval je od Bengalije, kjer je za\xc4\x8del, do Rad\xc5\xbeastana na zahodu, in od Ka\xc5\xa1mirja ter Himalaje na severu do Tamil Naduja na jugu Indije. Med potjo se je seznanil z mnogimi vedskimi izobra\xc5\xbeenci, si pridobil naklonjenost mnogih lokalnih veljakov in pridobil nekaj novih u\xc4\x8dencev.\n_START_SECTION_\nKongres religij v Chicagu\n_START_PARAGRAPH_\nPotovanje po Indiji je v za\xc4\x8detku leta 1893 prekinila novica, da se bo septembra istega leta odvijal prvi Parlament religij v Chicagu v ZDA. Skupaj z u\xc4\x8denci je br\xc5\xbe pri\xc4\x8del zbirati sredstva in 31. maja je \xc5\xbee odpotoval proti Chicagu. Takrat je tudi prevzel ime Vivekananda. Julija je prispel v ZDA, kjer je ugotovil, da bi za udele\xc5\xbebo na Parlamentu potreboval akreditacijo. Na pomo\xc4\x8d mu je prisko\xc4\x8dil orientalist in predavatelj na Univerzi Harvard John Henry Wright, ki se je prepri\xc4\x8dal o Vivekanandovi izobra\xc5\xbeenosti s tem, da mu je omogo\xc4\x8dil predstavitveno predavanje na Harvardu. Nato je Wright interveniral pri organizatorju Parlamenta religij in Vivekanandi priskrbel akreditacijo._NEWLINE_Na Parlamentu religij, ki se ga je udele\xc5\xbeilo ve\xc4\x8d kot sedem tiso\xc4\x8d predstavnikov raznih veroizpovedi, je Vivekananda imel ve\xc4\x8d prepoznavnih predavanj, ki so pribli\xc5\xbeala indijsko hindujsko tradicijo zahodni intelektualni javnosti. V govorih je izpostavil skupno te\xc5\xbei\xc5\xa1\xc4\x8de vseh religij, ki vsaka na svoj izviren na\xc4\x8din te\xc5\xbeijo k najvi\xc5\xa1jemu smotru, Bogu. Vsekakor mu je uspelo dokazati, da hinduizem ni zgolj zbirka politeisti\xc4\x8dnih \xc4\x8da\xc5\xa1\xc4\x8denj in da gre pri hinduizmu, ki se vklju\xc4\x8duje v ostale religiozne in intelektualne tradicije indijske podceline (budizem, d\xc5\xbeainizem, sufizem), za intelektualno zelo pestro in vitalno tradicijo, ki lahko po Vivekanandovem pripri\xc4\x8danju lahko nudi odgovore na dru\xc5\xbebene probleme modernega sveta, kamor pri\xc5\xa1teva versko nestrpnost, vojne in rev\xc5\xa1\xc4\x8dino._NEWLINE_Govorom na Parlamentu religij je v letu 1894 sledilo mnogo vabil na predavanja po ZDA in leto kasneje po Evropi. Pridobil si je mnogo ob\xc4\x8dudovalcev, med drugimi znana indologa Maxa M\xc3\xbcllerja, ki je zasedal katedro na Oxfordu, in Paula Deussena, ki je hkrati prijateljeval tudi z Nietzschejem. Poleg ob\xc4\x8dudovalcev si je pridobival \xc5\xa1e u\xc4\x8dence, med drugimi irsko socialno delavko Margaret Noble, prvo \xc5\xbeensko z Zahoda, ki je bila sprejeta v kak\xc5\xa1en indijski meni\xc5\xa1ki red. Leta 1895 je za\xc4\x8del urejati mese\xc4\x8dno glasilo\xc2\xa0\xc2\xbbBrahmavadin\xc2\xab, v katerem je spodbujal seznanjanje z vedsko kulturo in medversko strpnostjo.\n_START_SECTION_\nVrnitev v Indijo in zadnja leta \xc5\xbeivljenja\n_START_PARAGRAPH_\nDecembra 1896 se je vrnil v Indijo z nekaj novimi u\xc4\x8denci, ki jih je vklju\xc4\x8dil v delovanje Ramakri\xc5\xa1novega meni\xc5\xa1kega reda. Leto kasneje je red raz\xc5\xa1iril v misijon, ki je poleg verske in izobra\xc5\xbeevalne dejavnosti opravljal \xc5\xa1e socialno skrbstvo. Nadaljnja potovanja po Indiji in raz\xc5\xa1irjanje mre\xc5\xbee dejavnosti reda je prekinjalo vedno slab\xc5\xa1e zdravje. Kljub temu je \xc5\xa1e enkrat za leto dni odpotoval na Zahod. V Angliji in ZDA je ustanovil izobra\xc5\xbeevalni sredi\xc5\xa1\xc4\x8di za prou\xc4\x8devanje Vedante (Vedanta Society)._NEWLINE_Po vrnitvi je do smrti vodil misijon, sprejemal obiskovalce in si dopisoval, kljub na\xc4\x8detemu zdravju pa je opravil \xc5\xa1e dvoje dalj\xc5\xa1ih romanj. Umrl je 4. julija 1902 star komaj 39 let.'